Kirkeladen i Øster Egesborg

Der er i tidens løb skrevet en del om den gamle kirkelade eller tiendelade i Øster Egesborg, og flere detaljer og iagttagelser er omtalt. Når jeg tilføjer yderligere information, skyldes det bl.a. at forhold eller indretning, som fandtes i kirkeladen for 60 til 70 år siden, med tiden er blevet mindre forståeligt eller ukendt for en del af den yngre generation. Derfor tilføjer jeg også nogle oplysninger om andre forhold i området.

Kirkeladen er på ca. 65m2 (5,9m gange 11m, indvendig 4,8m gange 10,0m), hvilket er en del mindre end kirkeladen i Ørslev, der er på ca. 89m2 (7,2m gange12,4m). Volumenmæssigt er forskellen betydelig mindre, men er ikke beregnet.

Det nylig indrettede handicaptoilet er det 3. i rækken af sanitære indretninger. Indtil ca. 1960 var der på samme sted indrettet 2 lokummer eller retirader med bræt og spand til henholdsvis damer og herrer. Da de i indretning og størrelse lignede de 6 små lokummer, der var indrettet i det sydvestlige hjørne af den gamle rytterskole, 4 lokummer til eleverne og 2 til henholdsvis lærerinde og lærer (1), er de sandsynligvis oprettet omkring tiden for bygning af den `nye` skole 1890. Det var for øvrigt vejmandens opgave at tømme skolens spande på møddingen, som var beliggende på nuværende parkeringsplads sydøstre hjørne op til rytterskolen (1). Man forstår pludselig bedre begrebet ” en lortetjans”. Afløbet fra denne mødding gik i en åben grøft mod øst i vejens sydlige side.

I den vestlige ende af rytterskolen var der indtil 1958 hestestald for besøgende til kirken. Stalden var med mure inddelt i 3 afsnit med i alt en halv snes båse, og den blev benyttet så sent som i halvtresserne af kirkegængere fra Skovhuse (1). Herskabet fra Lilliendal lod ofte kusk og heste køre rundt i nærområdet, mens gudstjenesten stod på (1).

Gulvet i den resterende del af kirkeladen er nu hævet og der er lagt betonfliser, som let kan fjernes, hvis et gensyn med det gamle cementgulv skulle blive aktuelt. I den vestlige halvdel var gulvet lavere, og her var støbt en kalkgrav eller kalkkule ca. 1,5m gange 1,5m. Dybde uvis. Kalkgraven var delt i 2 rum til læsket kalk (den nylæskede kalk skulle helst henligge et år inden den kunne bruges). Før det nu tildækkede cementgulv blev lavet, har der uden tvivl i lighed med andre ladebygninger på egnen været lerstampet gulv, nødvendigvis også op af grundens sider for at hindre indtrængning af regnvand fra tagdryppet. Men hvor det på omegnens ældre lader var almindeligt med et 20 til 30 cm. nedsænket gulv i forhold til terræn, ligger det gamle cementgulv i den vestlige halvdel 60cm. under kirkegårdens terræn. Det kan dog ikke udelukkes, at terrænet på kirkegården i tidens løb er hævet ved jordpålæg og gulvets nedsænkning oprindelig har været noget mindre. På bygningens sydside, hvor 2 små lemme til indstikning af kornet er/har været, har terrænet også været højere. Kørsel med hestevogne ved aflevering af tiendekorn, regnvand fra tagskægget og den almindelige erosion på skråninger har fremmet denne niveauforskel. Jeg har også været med til at påvirke denne udvikling, da græsset på pladsen syd for kirkeladen blev sået ca. 1965. Pladsen blev harvet grundigt inden såning, og det foregik fra kirkeladen og ned mod vejen, hvorefter det daværende menighedsråd jævnede flittigt efter med river, også fra kirkeladen og ned mod vejen.

Det kunne være interessant at vide, om det indleverede tiendekorn er blevet tærsket i kirkeladen eller et andet sted. Umiddelbart vil jeg mene, at tærskningen har fundet sted i kirkeladen, idet en flytning ville medføre yderligere spild af de kostbare aks og kerner.

Der er en anden interessant detalje ved laden nemlig den nu tilmurede lem i den sydlige væg. Den har utvivlsomt været forsynet med tredobbelt lem, en udvendig (nu fjernet), en mellem og en indvendig (endnu på plads). Begge sidstnævnte lemme er haspede, så de kun kan åbnes indefra. Det tyder på problemer med tyveri af korn fra laden og dermed måske være en forklaring på, hvorfor Lilliendal som tiendeejer fra 1774 indrettede et tiendeloft på godset (2). På et fotografi af kirkeladen fra ca. 1930 (3) er der ikke lemme i sydmuren, så den nuværende lem er en rekonstruktion måske fra 1960erne.

Ventilationsspalternes placering i kirkeladens mure indikerer, at kornnegene er fyldt i den vestlige ende først. Der har nok oprindelig været 5 spalter, men kun 4 kan nu iagttages, det 5te har været, hvor døren til toilettet er anbragt. Nødvendigheden af ventilationsspalter fortæller også om fortidens problemer med regnvejr i høsttiden og måske for meget ukrudt i det indleverede korn.

På ældre fotografier af kirken (bl.a.3) ses tydeligt de mange huller i murværket som benyttedes til forankring af stilladset, når kirken blev kalket. Ved kalkning af tårnet kunne en del af stilladset undværes, hvis kalkeren lod sig fire ned fra tårnet siddende på en planke, en metode der blev brugt så sent som i 1960erne (4). É n af disse taljeblokke som benyttedes til nedfiring ligger stadig i tårnet. I 1960erne var brug af kalk fra kalkkulen ophørt, og murerne medbragte selv fabriksfremstillet kalk(4).

Men kirken har nok ikke altid stået hvidkalket, fordi kirkemuren på loftet over henholdsvis våbenhus, sakristi og kapel alle 3 steder fremstår i røde munkesten uden mindste spor af kalkning. Ved våbenhuset ses derimod tydelige mørtelspor fra det første lavere liggende tag fra tiden kort efter år 1500. Da kapellet, opført i de såkaldte flensborgmursten, er den sidst tilføjede bygning sidst i 1700årene, kan det med rimelig sikkerhed antages, at kalkning er en forholdsvis ”nyere” foranstaltning i kirkens historie, dvs. de sidste 200 år.

Lokale beboere på mindre ejendomme kunne sikre sig en biindtægt ved at køre med hest og vogn til Fakse for at hente brændt kalk til senere læskning hos lokale køberne. Det var en tur, som kunne strække sig over nogle dage afhængig af vejret, for den brændte kalk måtte ikke få regn, og truende skyer kunne derfor få enhver kusk til at søge tørvejr. På Mølletoften 2, Stårby boede først i 19hundrede årene Niels Mogensen. Han foretog turen til Fakse mange gange med passende besøg hos købmænd på vejen samt overnatning på Vindbyholt Kro. Disse ”anstrengelser” medførte, at hesten ofte selv måtte finde vej hjem det sidste stykke (5).

Det har nogle steder i landet været praktiseret at iblande komøg fra nervøse køer (er meget tyndt) i kalken for at bedre kalkens holdbarhed og vedhæftningsevne (6). Om det har været praktiseret i Øster Egesborg, er der ingen oplysninger om.

Iblanding i og anvendelse af kalk/mørtel.

Hvis en skorsten var misfarvet af sod, hjalp det at pudse den op med mørtel iblandet komøg (murer Ejnar Saxtoft, Nyråd).

Komøg i kalken mindskede udtrækning af salt og ammoniak på staldbygninger (murermester Jan Larsen, Stensved).

På murerskolen i Nykøbing F lærte vi om iblanding af komøg i kalk så sent som 1989 (murer Søren Jensen, Ore).

Hestehår i mørtel til tagunderstrygning styrkede og smidiggjorde (murermester Jan Larsen, Stensved).

Komøg i mørtel styrkede og smidiggjorde på grund af rester af plantefibre (ingeniør Jørgen Andersen, Teestrup).

Der er i dag en niveauforskel på næsten 1m fra nordside til sydside målt midt på kirkeladen. Det påfyldte lag over det gamle gulv kan øge trykket på grunden i sydsiden og mod vest og dermed destabilisere hele bygningen. Af hensyn til stabiliteten på bygningens sydmur vil det være særdeles hensigtsmæssigt at påføre et lag jord et passende stykke op til grunden, eller i det mindste rådføre sig med en bygningssagkyndig snarest.

Kilder:

1. Ejner Plougmann Nielsen, Øster Egesborg
2. K.H. Jørgensen, Køge, fhv. forvalter på Lilliendal
3. Serien: Danmarks Kirker1932-36, Præstø Amt bd.2
4. Niels Jørgen Larsen Hårbølle, Møn
5. Leif Plougmann Andersen, Stårby Mølle
6. Oplysninger fra Nakskovegnen og Thomas Nielsen, Mern

I Landbrugets Ordbog 1912 bd 3 fra Gyldendal findes en god omtale af læsket kalk, samt publikationen: Bygningsbevaring femte udg. 2008.

Bøgebjerggård februar 2013 Olav Foged Olsen